"Ndzi nge vuyeriwi hi nchumu loko ko endleka sweswo," ku hlamula James. "Mina ndzi nge tshuki ndzi ve Presidente. Wena hi wena u nga ta lahlekeriwa swinene loko wo ka u nga hlambanyisiwi. A ndzi vulavuli hi mali. Mali a hi nchumu eka wena. Mali u nga tlhela u yi kuma siku rin'wana. Ndzi vulavula hi vito. Vito lerinene. Vito ra ndhuma. Vito ro tshembeka. U teke malembe yo tala ku ri aka. Ndza tshemba leswaku u nge lavi ku ri vona ri file hi ku copeta ka tihlo. Leswi hi swona ndzi nga ta ringeta ku ku kombisa swona. Vumundzuku bya wena byi le mavokweni ya mina." A hefemulanyana, hi ndlela ya munhu loyi a helaka mbilu ku hlamusela xilo xin'we hilaha ku nga heriki. "Ndzi ta ringeta ku endla leswaku xihundla lexi xi tshama xi ri xa mina. Kambe u fanele ku endla swin'wana, u endlela mina." Wanuna loyi wo cheleta a yima na yena, a hlamala. "Kasi munhu wa kona u lovile" "Ina! Samariya u lovile. Swi tivisiwile eka xiya-na-moya tolo." Ku hlamula N'wa-Mathonsi. "Na vaendzi va swi tiva." Mahlo ya yena ma nga suki eka Misaveni. A xi languta xi kala xi nyuma kambe xi nga susi ngopfu mahlo ka yena. Vumbhurhi a byo n'wi be! 'Mbhurhi ya mbhaha ya mbulwa mbuya!' Misaveni xi tsundzuka Phakela. A a rhandza ku vula marito ya ncino. Minkarhi yin'wana a a pfa a ku: 'Vacini va cina ncino wa ncilo-ncilo va khomile mincindzu va cinisa na mincila leyi va yi tlhomeke eswisutini.' "Kutani n'wina mi lavela yini vafi eka vahanyi ke" Mucheleti a vutisa Mashimbye. A a nga tikombi a vutisa hi mbilu ya yena hinkwayo. A a vutisa miehleketo yi ri ku cheleteni. "Tani hilaha ndzi vulaka ha kona, hi lava ku tiva ntsena matimu ya yena." "Mina a ndzi ma tivi!" Ku vula N'wa-Mathonsi. A ku na makatla tlukwa, swi va swi n'wi fanela. Xi titwa xi nga n'wi hlundzukeli hambi a nga va pfuni hi leswi a va n'wi vutisa swona?